Tesourie reageer op S&P se negatiewe vooruitsig‘n Skermskoot van die kredietagentskap S&P se webwerf. Die nasionale tesourie het Saterdag gesê hy is bewus daarvan dat die graderingsagentskap Standard & Poor’s nou ook Suid-Afrika se kredietgradering van ŉ stabiele vooruitsig na ŉ negatiewe vooruitsig verander het. “Die regering erken S&P se evaluering van die uitdagings en geleenthede waardeur die land op die oomblik en op die lang duur in die gesig gestaar word en is steeds daartoe verbind om openbare finansies op ŉ volhoubare pad te plaas terwyl hulle mik vir inklusiewe ekonomiese groei,” het die tesourie in ’n verklaring gesê. Maroela Media het vroeër berig die land is tans op ŉ Baa3-gradering, die laagste vlak van beleggingsgraad met al drie die groot kredietgraderingsagentskappe, Moody’s, S&P en Fitch, wat nou die land se vooruitsig as negatief aandui. S&P het in sy verslag wat Vrydag bekend gemaak is gesê dit is onwaarskynlik dat Suid-Afrika se skuld gaan stabiliseer binne die agentskap se voorspellingsperiode van drie jaar. Dít tensy die regering spoedig maatreëls tref om die fiskale tekort te beheer en ŉ volgehoue hervormingsmomentum sigbaar word. Die tesourie het in reaksie hierop gesê daar is betekenisvolle vordering gemaak met pres. Cyril Ramaphosa se aankondiging oor ’n ekonomiese stimuluspakket wat in September 2018 aangekondig is. Aldus die presidensie sou dié pakket regeringsbesteding herprioritiseer om binne die bestaande fiskale raamwerk te fokus op aktiwiteite wat ekonomiese aktiwiteit sal stimuleer. “Die regering is steeds daartoe verbind om broodnodige ekonomiese hervormings uit te voer om die ekonomiese groei van die land te laat herleef. Die regering herhaal verder dat die groei in die loonrekening in die openbare sektor aandag moet kry om die skuldlas te verminder. Die regering, arbeid, sake en die burgerlike samelewing moet hand aan hand werk, aangesien moeilike besluite gemaak moet word om die gety om te keer,” het die nasionale tesourie gesê.